彭晳与，字倩明，广东广州府南海县人。明朝政治人物、进士出身。万历十七年（1589年）己丑科进士，初任福建长乐令。长乐故严邑，皙与殚心竭力，羣废毕举。修学宫，创青云路、道义门，皆捐俸爲之。岁荒，劝民出谷以赈，存活者万馀人。擢南民部主事，督理凤阳漕储，奸弊悉革。转员外郎，升本部郎中，迁楚黄州府知府。黄多宦绅，每视事持札关说者，日以数十计，皙与皆焚之，自是薄俗稍变。寻调梧州，五载迁云南澂江道，移镇临安。会有小丑之警，皙与调兵转饷，积劳成疾，卒于官。长乐有去思录，黄、梧有生祠，澂江祀之名宦。